 डोगरी च आलोचना सरबंधी साहित्य दी कमी रेही ऐ।  इसदा इक कारण एह् रेहा ऐ जे डोगरी दा प्रचार इक खास मकसद गी लेइयै अंदोलन दे रूपै च शुरू होआ।  हर अंदोलन च भाग लैने आह्ले बक्खरे-बक्खरे सभाs-सुआतम आह्ले होंदे न।  उन्दी विचार-धारा बी इक नेही नेईं होंदी।  ज़ाहिर ऐ जे किश मामलें च कुतै नां-कुतै समझोते करने पौंदे न।  डोगरी च साहित्य-रचना दे कम्मै गी तेज करने आस्तै थां-थां गोश्टयें ते कवि सम्मेलनें च पढ़ी जाने आह्ली कविताएं दी रज्जियै तरीफ कीती जंदी।  उन्दे गुणें अ’ल्ल ध्यान दित्ता जंदा, उन्दियें त्रुट्टियें दी अनदेखी कीती जंदी।  संस्थाएं दियें गोश्टियें च बी इ’यै हाल होंदा।  वाह्-वाही दे इस चक्कर च किश लेखकें गी तरीफ सुनने दी इन्नी आदत पेई गेई जे उ’नेंगी अपनी रचनाएं च कोई दोश नेईं लभदा।  ओह् तरीफ गी अपना हक्क समझन लगी पे ते त्रुट्टियां दस्से जाने पर जां ते अलोचक पासेआ ईरखा आह्ला रौंs समझदे जां पाठक दी नासमझी।  नेह् म्हौल च स्हेई जां निरपक्ख अलोचना कु’न करी सकदा हा?  स्हेई अलोचक ते साहित्य दे दर्पण जां शीशे दा कम्म करदा ऐ।  ओह् रचना जां कृति दे गुण-दोश शैल चाल्ली गुहाड़दा ऐ।  उसदा कम्म परखना, तोलना, तालना, विवेचन बगैरा करना होंदा ऐ।  कुतै-कुतै ओह् इमानदारी कन्नै सुझाs बी देई सकदा ऐ, पर उसदा कम्म कुसै साहित्यकार दी बेफौंदी तरीफ करियै उसी समाना पर उच्चा चुक्कना जां धङानै गै नुक्स कढ्डियै भुञां त्रट्टना नेईं।  उसदा कम्म Mirror जां looking glass आंगर होना चाहिदा नां के Convex जां Concave lens आंगर जेह्ड़ा कुसै चीज़ा गी घटाई-बधाई दसदा ऐ।  ओह् नां गै कुतै रचनाकार गी इ’यां दसदा ऐ जि’यां क ओह् समझदा ऐ।  सगुआं इ’यां दसदा ऐ जि’यां रचनाकार अपने आपै गी समझदा ऐ ते दुएं दी नज़री च दिक्खना चांह्दा ऐ ते नां गै ओह् कुसै दे गुणें गी घटाइयै ते त्रुट्टियां बधाई-चढ़ाइयै दसदा ऐ। 